อีกหนึ่งร้านเค้กกาแฟอันเก่าแก่ของหาดใหญ่ ซึ่งทางร้านได้ปิดปรับปรุงไปสักระยะนึง บ่ายนี้พอมีเวลาเล็กน้อยผมเลยมาสัมผัสกับบรรยากาศใหม่ในร้านเก่าอีกสักครั้ง   

[เส้นทางและบรรยากาศ] มาจากถนนเส้นสามชัย ผ่านร้านเคแอนด์เค (สามชัย) และข้ามสะพานมาเล็กน้อย เลี้ยวเข้าซอยทางด้านซ้ายมือตรงไปอีกสักนิด เลี้ยวเข้าซอยด้านขวา บรรยากาศร้านยังคงความเป็นสวนและอนุรักษ์ของเก่าเอาไว้ แต่ดูโล่งตาขึ้นมากกว่าเก่าครับ เพิ่มเติมโซนที่เป็นห้องชงชามาด้วย   

เมนู นอกจากเค้กและเครื่องดื่ม ตอนนี้ทางร้านยังมีเมนูอาหารจานเดียวเพิ่มเติมมาด้วยครับ ... แต่รู้สึกว่าครัวจะอยู่ติดกับหน้าร้านที่เป็นโซนติดแอร์นะครับ ผมเดินเข้าไปครั้งแรกกลิ่นโชยออกมาแทบสำลักเลยทีเดียว ... ความชิลล์หายไปเกือบครึ่ง -*- 

ขั้นตอนการสั่งก็ยังคงเหมือนเดิมครับ เข้ามาที่เคาเตอร์สั่งอาหารเครื่องดื่มได้เลย จากนั้นไม่ว่าลูกค้าจะไปซ่อนตัวอยู่ตรงไหนของร้าน เจ้าของร้านก็ตามไปถึงที่ ส่งทุกเมนูถึงมือ

 ครั้งนี้ผมสั่งเป็นน้ำผึ้งมะนาว (50 บาท) เพราะทางร้านแนะนำว่าน้ำผึ้งของทางร้านเป็นน้ำผึ้งป่า ผมเลยจินตนาการว่าน่าจะหอมหวาน พอดูดดื่มไปคำแรกเท่านั้นแหละ ... รสเปรี้ยวของมะนาวเด่นเลย -*- กลบกลิ่นรสน้ำผึ้งเกลี้ยง มีแค่รสหวานอ่อนๆ แค่นั้นจบ ... เอาเป็นว่าดื่มคลายร้อนแบบจี๊ดจ๊าดละกัน ส่วนขนมผมสั่งเป็น Peach almond tart (60 บาท) เนื้อทาร์ตค่อนข้างแน่นแข็ง แต่พอทานร่วมกับชิ้นพีชเชื่อมที่ให้รสเปรี้ยวอมหวานก็ยังพอไหวอยู่ แต่ไม่ถึงกับติดใจครับ 

การบริการ เจ้าของร้านเป็นกันเองมาก พูดคุยสุภาพ แนะนำเมนูต่างๆ และเอาใจใส่ลูกค้าดีเยี่ยม 

โดยรวมแม้ว่าจะห่างไปนาน กลับมาครั้งนี้ผมก็ยังคงรู้สึกเหมือนเดิมครับว่าร้านนี้เหมาะสำหรับเสพบรรยากาศของธรรมชาติ ของโบราณ ที่มีความแตกต่างจากร้านกาแฟหลายๆ ร้านที่เน้นไปทางสไตล์โมเดิร์น ลอฟท์ ในส่วนขนมและเครื่องดื่มยังรู้สึกเฉยๆ แบบคงเส้นคงวาครับ เอาเป็นว่าครั้งนี้ขอแปะไว้ 3 ดาวละกัน   
